[La vita cun il computer]

Suzanne Zahnd

Jau poss far las cumpras a chasa ed evader affars da banca. Prest pon ins vuschar davent da chasa. Franc dat quai ina participaziun bainquant pli auta, sch'i va en quella maniera commoda. Ils resultats da la votaziun na represchentan oz gia daditg pli la voluntad dal pievel!

Dapi che tut, en nossa firma, vegn fatg per computer, communitgesch jau di per di cun la Brasilia, cun il Zimbabwe, cun l'Indonesia – tge che Vus vulais. Ussa, da stad, lavur jau savens da notg, pervi dal spustament dal temp ed auter pli – la damaun dorm jau ed il suentermezdi ma met jau giu sin mes balcun. Quai tuna ussa sco ina vita da pultruna, ma jau lavur ina massa. Nus avain ina controlla da qualitad fitg severa en nossa fatschenta.

Suenter la lavur "chat" jau gugent en l'internet. Uschia hai jau emprendì a conuscher ina massa dunnas grondiusas da tut il mund! Ma ... ahmm, chaussas persunalas ..., quai va per mai mo en schwytzertütsch, cumbain ch'jau sai fitg bain englais, quel dovr jau a la fin mintga di en il business. Per il solit giauda mia libertad. Mo mintgatant pensa ch'i fiss anc bel dad avair insatgi. 

Forsa vegn jau simplamain puspè ina giada or en il liber.

Translaziun: Dumenic Andry